PALEÓVAL

AZ EGÉSZSÉGES

PAJZSMIRIGYÉRT

ELLE RUSS

A fordítás az alábbi kiadás alapján készült:

Elle Russ: The Paleo Thyroid Solution

Primal Blueprint Publishing, Oxnard, USA

Copyright © 2016 by Elle Russ

All rights reserved

Könyvterv: CAROLINE DE VITA

Borítóterv: JANÉE MEADOWS

Borítófotó: JONATHAN MOELLER

Könyvterv, tipográfia: SOMOGYI DOMINIKA

Hungarian translation © Végh Gabriella, 2021

Hungarian edition © Jaffa Kiadó, 2021

Minden jog fenntartva!

Fordította: VÉGH GABRIELLA

Szerkesztő: LÉPESFALVI ZOLTÁN

Felelős szerkesztő: SCHULTZ JUDIT

Felelős kiadó: RADOS RICHÁRD

Jaffa Kiadó • www.jaffa.hu

ISBN 978-963-475-551-7

Az elektronikus verziót készítette az eKönyv Magyarország Kft. www.ekonyv.hu

Jogi nyilatkozat

A könyvben megjelenő gondolatok és vélemények célja kizárólag a felvilágosítás. A szerző és a kiadó nem ad orvosi tanácsot, a könyv tartalma nem is helyettesíti azt, nem diagnosztizál, nem ír elő semmit, és nem kezel betegséget vagy sérülést. Bármilyen diéta, edzés vagy életmódprogram megkezdése előtt, ideértve a Paleo módszer az egészséges pajzsmirigyért (PTS, Paleo Thyroid Solution) bármely aspektusát, diplomás orvostól kell teljes körű véleményt kérni. A szerző és a kiadó nem vállalja a felelősséget a könyv tartalmának alkalmazása vagy értelmezése következtében közvetlenül vagy közvetve bármely személy vagy más jogalany érdekkörében ténylegesen vagy állítólagosan bekövetkező veszteség vagy kár miatt.

A könyvben szereplő vállalatok, szervezetek vagy hivatalos szervek említése nem a szerző vagy a kiadó egyetértését tükrözi. A könyvben megtalálható információk a felkutatásuk időpontjában érvényes formában szerepelnek a szövegben. A szerző a könyvben ajánlott termékek kapcsán nem részesült sem ösztönzésben, sem díjazásban.

TARTALOM

1. FEJEZET  A pajzsmirigy – a test fő mirigye

(Történet a pajzsmirigyről azoknak, akik nem értenek a tudományhoz és utálják a matekot)

KÖSZÖNETNYILVÁNÍTÁS

Túlcsorduló hálával gondolok arra az emberre, aki segített megváltoztatni az életemet, mert megmentett az állandó súlyproblémáktól, az ételfüggőségtől, a mellékvesezavaroktól, a rossz pajzsmirigyhormon-anyagcserétől és a megállíthatatlanul romló egészségtől.

Mark Sisson, te vagy a Hősöm!

BEVEZETÉS

Teljes öt évet kellett odaadnom az életemből a diagnosztizálatlan pajzsmirigy-alulműködés és reverz T3-probléma miatt. A történetem sajnos egyáltalán nem egyedi: pajzsmirigybetegek millióihoz hasonlóan nekem sem sikerült olyan orvost vagy endokrinológust találnom, akinek elég tudása lett volna ahhoz, hogy meggyógyítson. Azonban két, diagnózis nélküli, nyomorúságos év után a saját kezembe vettem a sorsomat, és a magam orvosa lettem. Nem kicsit ijesztő azzal szembesülni, hogy az egészségügy – és a több mint ötven elismert orvos, akiknél az évek során jártam – egyszerűen egyedül hagy. El sem tudom képzelni, hogy milyen lehet ezt a kálváriát végigjárni kisebb városokban vagy településeken, ha nekem Los Angelesben ilyen nehéz volt.

Amikor elhatároztam, hogy letérek a hagyományos, zsákutcába vezető betegútról, a testem és az egészségem már egészen ijesztő sebességgel hanyatlott. Mindennap megéltem a szenvedést annak teljes formájában, harmincnál is több tünet romboló társaságában. A döntésem azt jelentette, hogy tiszta lappal kezdek, minden lehetőségre nyitottan. Saját magamnak kértem a laborvizsgálatokat, megbízható forrásból rendeltem az interneten recept nélkül a pajzsmirigyhormonokat, emellett holisztikusan közelítettem meg a saját jóllétemet. És működött. Egy darabig elképesztően jól.

A pajzsmirigy-alulműködésem második menete 2011-ben kezdődött. A reverz T3 -probléma régebben ritka volt, ma egyre gyakoribb, de az orvosoknak fogalmuk sincs róla, mi alapján kellene megállapítani és hogyan lehet kezelni. Tíz év alatt másodszor is nekem kellett meggyógyítanom saját magamat. És megint sikerült.

Bár író vagyok (főleg tévé és film – ilyen hollywoodi cuccok), korábban fel sem merült, hogy pajzsmirigyről vagy más egészségügyi témáról írjak könyvet. Csakhogy bárhová vetődtem, mindenhol beleszaladtam valakibe, aki szintén a pajzsmirigyével kínlódott – akár diagnosztizálatlanul, akár sikertelen kezelés miatt. Valahogy mindig ennél a témánál kötöttünk ki, anélkül hogy én hoztam volna szóba. Miután csaknem száz, addig számomra ismeretlen emberrel beszéltem, és segítettem nekik megoldani a pajzsmirigyproblémájukat, valahogy elkezdtem az egészet a feladatomnak érezni. Közeli kapcsolatban állok Mark Sissonnal és az Őseink egészsége mozgalommal, így világos volt számomra, hogy a különböző pajzsmirigybetegségek – amelyekkel az orvostársadalom a hagyományos módszereivel láthatóan nem tud mit kezdeni – holisztikus gyógyulásának elősegítésére az ősi, paleo életmód alkalmazását kell ösztönöznöm.

A pajzsmirigy-alulműködés egyik legborzasztóbb tünete az alattomos hízás, a kemény edzések és a szigorúan korlátozott kalóriabevitel mellett sem moccanó zsírfelesleg. Mire beállítottam magamnak a pajzsmirigyhormon-pótlás dózisát, és a betegség második menetén is túl voltam, már kipróbáltam minden diétát, étrendet és életmódot – sikertelenül. Komolyan ott tartottam, hogy majdnem elhittem azt az elterjedt és végtelenül kártékony téveszmét, amivel egyes orvosok szokták a betegeiket „biztatni”, miszerint „magának pajzsmirigy-alulműködése van. Soha nem fog megszabadulni a súlyproblémáktól.”

Igaz, hogy a betegek a pajzsmirigyhormon-pótlás beállítása és a tünetek 99,9 százalékának megszűnése után is csak kínkeservesen tudnak fogyni, de azért létezik megoldás.

A PTS (Paleo Thyroid Solution, Paleo módszer az egészséges pajzsmirigyért) azonban jóval többet tesz annál, mint hogy segít a makacs súlyfeleslegtől való megszabadulásban. Az ősi, paleo életmód a leggyorsabb és legbiztosabb módja a pajzsmirigyhormon-anyagcsere optimalizálásának pajzsmirigyproblémákkal – de azok nélkül is. Minden embernek van pajzsmirigye, és mivel ez a test legfőbb hormontermelő mirigye, minden anyagcsere-folyamatban kulcsszerepet játszik. Ha a pajzsmirigyhormon anyagcseréje nem működik megfelelően, bárkivel megeshet, hogy megállíthatatlanul zuhan bele az elhízás spiráljába, és jó eséllyel fejlődik ki benne egy sor, pajzsmiriggyel kapcsolatos egészségi probléma.

A pajzsmirigy-alulműködés, a Hashimoto-betegség és a reverz T3-probléma előfordulása manapság felfutóban van, ezért is elengedhetetlen, hogy az ilyen betegeket kezelő orvosok a betegeik gyógyulásának érdekében minden lehetséges információt megszerezzenek a legújabb protokollokról. Amíg ez megtörténik, boldogan töltelek el reménnyel, bátorsággal, és látlak el a pajzsmirigy-alulműködést kezelő, részletes tervvel. Ha most éppen ott tartasz, hogy már baromira eleged van mindenből, elveszettnek, rémültnek érzed magad, és egyáltalán nem vagy biztos benne, hogy valaha is túl leszel ezen, akkor lapozz rögtön a 8. fejezethez, és azoknak a történeteivel kezdj, akik pontosan ebben a helyzetben voltak, de sikerült megtalálniuk az egészséghez és boldogsághoz vezető utat. Utána térj vissza az 1. fejezethez, hogy megkezdd a saját utadat a makkegészséges élet felé.

Az 1. fejezetben megtudod, hogyan működik a pajzsmirigy, és mi történik, ha zavar áll be a működésében.

A 2. fejezetben a tünetekről beszélünk, illetve arról, hogyan történhet a pajzsmirigyproblémák megfelelő diagnosztizálása.

A 3. fejezet a megfelelő étrend-kiegészítésről, illetve a pajzsmirigyhormon-pótlás lehetőségeiről és az adagolási stratégiákról szól.

A 4. fejezetben egy nagyon szokatlan, a csak T3-at tartalmazó gyógyszer adagolását bemutató protokollról beszélek egy ritkán említett pajzsmirigyprobléma, a reverz T3 -probléma kapcsán.

Az 5. fejezet az ősi, paleo táplálkozás és edzés elveivel ismertet meg, és azzal, hogyan járulnak ezek hozzá a kicsattanó egészséghez, a pajzsmirigyhormon optimalizálásához és a fogyáshoz.

A 6. fejezet a mellékveséről szól, az ősi, paleo életmód elveiről, illetve azoknak a – pajzsmirigy egészségében jelentős szerepet játszó – kortizolra és glükózra gyakorolt hatásáról.

A 7. fejezetben megtudod, hogyan tedd át a gyakorlatba lépésről lépésre a PTS szabályait.

A 8. fejezetben pedig a PTS sikertörténeteit olvashatod, a sajátommal együtt.

Az I. mellékletben az integratív orvossal, dr. Gary E. Foresmannel készített lenyűgöző beszélgetésem kapott helyet. Mindenképpen olvasd el figyelmesen, hogy lásd, miben és miért tévednek az orvosok, és hogyan kell a pajzsmirigyproblémákat kivizsgálni, illetve kezelni.

A II. mellékletben azokat az ősi, paleo életmódról szóló írásokat találod, amelyek segítségedre lehetnek az egészséghez vezető utadon.

ELSŐ FEJEZET

A PAJZSMIRIGY –
A TEST FŐ MIRIGYE

Mindeddig talán nem is fordítottál figyelmet arra, hogyan működik a pajzsmirigy, illetve mennyire fontos szerepet játszik a fizikai egészség és a mentális jóllét minden területén. Sajnos a pajzsmirigyre elég keveset gondolunk addig, amíg nincs vele probléma, és csak akkor kerül a középpontba, ha betegséget okoz. Ebben a fejezetben részletesen megismerkedünk ezzel a pici miriggyel, és megnézzük, hogy mi történik, amikor nem teszi a dolgát.

JÁRVÁNYSZERŰ PAJZSMIRIGYBETEGSÉGEK

Nagy az eltérés a szakértők becslései között arra vonatkozóan, hogy hány pajzsmirigybeteg él az Egyesült Államokban. Általánosan elfogadott a 20 millió, de néhány csoport 27 milliós számot emleget, közülük 13 millióan diagnosztizálatlanul. Világszerte nagyjából 200 millió ember élhet valamilyen pajzsmirigyproblémával, de 60 százalékuk diagnosztizálatlan, illetve nem tud a betegségéről. A nem diagnosztizált pajzsmirigyprobléma olyan súlyos betegségeknek teheti ki az embert, mint a szív- és érrendszeri betegségek, magas vérnyomás, depresszió, csontritkulás, cukorbetegség, terméketlenség, egyéb nőgyógyászati betegségek/hormonproblémák. A nők között gyakoribb: becslések szerint nyolcból egy nőnél élete során megjelenik valamilyen pajzsmirigy-rendellenesség.

A könyv témája, a pajzsmirigy-alulműködés aránytalanul sújtja a nőket. Rutinszerűen félrediagnosztizálják, a tüneteit gyakran összetévesztik más betegségekéivel, anélkül hogy a pajzsmirigy működési problémái egyáltalán felmerülnének a tünetek potenciális okai között. Ehelyett a beteg kap egy receptet a tévesen diagnosztizált betegségre (például magas vérnyomás vagy depresszió), közben a pajzsmirigyproblémája megmarad, és az állapota tovább romlik. Még a helyesen megállapított pajzsmirigy-alulműködést is gyakran rossz hormonkombinációval és/vagy dózissal kezelik, miközben nem nyújtanak megfelelő tájékoztatást a követendő táplálkozásról. A kezelés hiánya és a félrekezelés aztán felesleges szenvedéshez vezet, miközben lehetőséget teremt a szervezetben olyan más, életveszélyes betegségek kialakulására, mint a cukorbetegség, a metabolikus szindróma, a magas vérnyomás, a depresszió, a vetélések, terméketlenség, egy sor nőgyógyászati probléma, gyulladással kapcsolatos betegségek, rák és így tovább.

Tíz év alatt kétszer kellett megküzdenem a pajzsmirigy-alulműködéssel – gyakorlatilag lassan haldokoltam. A bevezetőben már említettem, hogy a két menet alatt körülbelül ötven orvossal beszéltem, és egyik sem tudott segíteni. Ennek oka minden esetben az a szinte általánosnak mondható probléma volt, hogy mindegyikük ugyanazt az alkalmatlan vérvizsgálatot írta elő. (A vérvizsgálatokról bővebben a 2. fejezetben olvashatsz.) Éreztem, hogy az agyam és a testem gyorsan hanyatlik, és a pajzsmirigy-alulműködés, illetve az ezzel együtt járó alacsony metabolikus ráta (bazális anyagcsere) miatt egy sor más egészségi problémám is kialakult. Enyhén szólva is félelmetes helyzet. Sajnos nem nehéz elképzelnem, hogy ha a pajzsmirigyproblémám így folytatódott volna, miféle orvosi rémtettek vártak volna rám. Korábban már félrediagnosztizáltak policisztás ováriummal (PCOS), fibróma és polip alakult ki a méhemen (amit később műtéttel kellett eltávolítani), illetve a véremben aggasztóan alacsony hormon- és tápanyagszintet mértek. Mit kellett volna még elviselnem? Hány egészségi borzalmat kellett volna megtapasztalnom, amíg idő előtt meghalok? Hány évet pazaroltam volna még el az életemből erre a betegségre? Ezek a gondolatok motiváltak a könyv megírásakor – segíteni akartam másoknak elkerülni a diagnosztizálatlan és félrekezelt pajzsmirigy-alulműködés kegyetlen valóságát.

A pajzsmirigy-alulműködés miatti gyors leépülés vagy a lomha pajzsmiriggyel való nyomorult tengődés elkerülésének egyetlen módja, ha a saját pajzsmirigyszakértőddé válsz. Meg kell tanulnod a betegségről mindent, amit csak lehet, és a kezedbe kell venned az egészséged feletti irányítást, hogy segíts magadon, illetve az orvoson, hogy helyesen kezeljen. Ha korábban tudtam volna azt, amit most tudok, még a betegség előtt áttérek a paleo életmódra, és természetes módon kiegyensúlyozom bizonyos hormonok és tápanyagok szintjét a testemben. Akkor talán sikerült volna elkerülnöm a hormonpótlástól való függést, és valószínűleg megúszhattam volna a tünetek tömkelege miatt bekövetkező fizikai és mentális szenvedést. Mielőtt belemerülnénk, hogyan sikerült megtalálnom a pajzsmirigyproblémám megoldását, nézzük meg, mit is csinál ez a kis mirigy.

A LEGFONTOSABB MIRIGYED

Minden gerincesnek – embernek, emlősöknek, madaraknak, hüllőknek, kétéltűeknek és halaknak – van pajzsmirigye. A pajzsmirigy egy pillangó alakú mirigy a nyak elülső-középső részén.

Pajzsmirigy nélkül nem lehet élni. Pontosabban maga a mirigy nélkül lehet, de valahogy biztosítani kell a testnek azt, amit a pajzsmirigy megad neki: a pajzsmirigyhormonokat. Azért nem tudsz pajzsmirigy – vagy még inkább megfelelő pajzsmirigyhormonszint – nélkül életben maradni, mert a pajzsmirigy az emberi test legfőbb mirigye. Ez kontrollálja a test minden szervének metabolikus rátáját a nemi hormonok, a mellékvesehormonok termelésétől és szabályozásától kezdve a testhőmérsékleten, a növekedésen, az agyműködésen és a pulzuson át minden olyan tényezőig, ami a testet működésben tartja. Nem megfelelő pajzsmirigyhormonszint esetén az emberi test siralmas állapotba kerül, nagy valószínűséggel elhatalmasodó betegségekkel és egészségi problémákkal.

MI AZ A METABOLIKUS RÁTA?

A metabolikus ráta egy sor, a testünkben végbemenő biológiai folyamatot takar. Magában foglalja anyagok felhalmozódását és lebomlását – leggyakrabban a táplálék lebontását és energiává alakításának folyamatát szokták ezzel a kifejezéssel leírni. A test a tápanyagokat felhasználhatja, illetve a test különböző szöveteiben – izmok, máj, testzsír – elraktározhatja.

Amikor valakinek sebészi úton eltávolítják a pajzsmirigyét, hormonpótlást kap, hogy életben maradjon. Ha ezt az embert kitennék egy lakatlan szigeten élelmiszer-tartalékokkal ellátva, de nem kapna pajzsmirigyhormon-pótlást, nehezen maradna életben, mert a pajzsmirigyhormonok határozzák meg a test minden egyes szervének metabolikus rátáját, a hiányuk miatt pedig gyors fizikai romlás következik be.

A pajzsmirigy működése nagyon összetett, és a test szinte minden szervére alapvető hatása van.
A test akadálytalan kémiai működése a pajzsmirigyen múlik.

Dr. Christiane Northrup (drnorthrup.com)

Az ősi, paleo életmód kedvezően hat a pajzsmirigyhormon-anyagcserére, sokkal inkább, mint más táplálkozási vagy életmód-stratégia. Ez a pajzsmirigyprobléma nélkül élőkre, illetve pajzsmirigyhormon-pótlást szedőkre is igaz. A paleo életmód remek módszer azok számára is, akik természetes módon szeretnének kigyógyulni a pajzsmirigy-alulműködésből, optimalizálni akarják a pajzsmirigyhormonok anyagcseréjét és az esetleg szedett pajzsmirigyhormon-pótlást. A 6. fejezetben megtalálsz minden szükséges információt erről a megközelítésről.

A közép-nyugati „golyvaövezet”

Az USA középnyugati területét szokták „golyvaövezetként” is emlegetni. Golyvának az elégtelen jódbevitel miatt megnagyobbodott pajzsmirigyet hívják, amelynek így, nehezített helyzetben kell megpróbálnia fenntartani a megfelelő hormontermelést. A golyva akár egy sárgadinnye méretét is elérheti.

A Nagy-tavak vidékét körülvevő területek régebben a golyva melegágyának számítottak a jódban szegény földben termett táplálék miatt. Megoldásként jódozott sót kezdtek fogyasztani, így sikerült megszüntetni a golyvaövezetet nemcsak a Közép-Nyugaton, de másutt is. A pajzsmirigygolyva leggyakoribb oka a jódhiány.

HOGYAN MŰKÖDIK A PAJZSMIRIGY?

Az agyalapi mirigy jelet, TSH-t (pajzsmirigyserkentő vagy tireoidea-stimuláló hormon) küld a pajzsmirigynek, az ennek hatására pajzsmirigyhormont bocsát a véráramba. (Megjegyzés: a TSH valójában nem pajzsmirigyhormon, és önmagában nem ad elég információt a pajzsmirigy állapotáról, hiába rendelik ezt a vérvizsgálatot a nem eléggé tájékozott orvosok.) A TSH az agyalapi mirigy hormonja, és a szintje mindössze azt mutatja meg, hogy mennyire erős vagy gyenge a pajzsmirigynek küldött jel. Valójában az számít, hogy a pajzsmirigy hogyan értelmezi a TSH-jelet… vagyis elég pajzsmirigyhormont bocsát-e a testbe, miután megkapta a jelet. Sőt, még ha a pajzsmirigy kibocsátja is a hormonokat a testbe, azokat megfelelően át kell alakítani, különben bekövetkezik az alulműködés. Néha előfordul az is, hogy az agyalapi mirigy egyáltalán nem is küld TSH-jeleket.